มันนี่ทูเดย์
ตั้งอดีตปลัดพาณิชย์ประธาน บสย.
1 เม.ย. 2556

ตั้งอดีตปลัดพาณิชย์ประธาน บสย.
นายวัลลภ เตชะไพบูลย์ รองผู้จัดการทั่วไป ในฐานะรักษาการผู้จัดการทั่วไป บริษัทประกันสินเชื่ออุตสาหกรรมขนาดย่อม (บสย.) กล่าวว่า กระทรวงการคลังมีคำสั่งแต่งตั้งคณะกรรมการ บสย.ชุดใหม่แล้ว โดยมีนายศิริพล ยอดเมืองเจริญ เป็นประธานกรรมการ กรรมการประกอบด้วย นายอรุณ กมลกิจไพศาล ร.ท.นพดล พันธุ์กระวี นายพันธ์ศักดิ์ เวชอนุรักษ์ นายเลิศชัย กิตติรัตนไพบูลย์ นายไกรฤทธิ์ นิลคูหา นายไทยรัตน์ โชติกะพุกกะณะ นายคณิต แพทย์สมาน
สำหรับการสรรหาผู้จัดการทั่วไปคนใหม่ คาดว่าจะมีการหารือร่วมกันในการประชุมในครั้งต่อๆ ไป ซึ่งในเรื่องการสรรหานี้คงต้องรอนโยบายจากฝ่ายการเมืองอีกครั้งว่าจะให้ดำเนินการอย่างไร
ทั้งนี้ ปี 2555 ที่ผ่านมา บสย.มีกำไรสุทธิ 300 ล้านบาท สามารถช่วยค้ำประกันสินเชื่อให้กับผู้ประกอบการและเอสเอ็มอีถึง 8 หมื่นล้านบาท ถือว่าเป็นตัวเลขที่สูงกว่าเป้าหมายที่ตั้งไว้ 5 หมื่นล้านบาท 
เลื่อนประมูลข้าว 5 แสนตัน 
นายบุญทรง เตริยาภิรมย์ รมว.พาณิชย์ เปิดเผยว่า กระทรวงพาณิชย์เตรียมเปิดประมูลข้าวสารในสต๊อกของรัฐบาล 5 แสนตันอีกรอบ จากที่ก่อนหน้านี้กรมการค้าต่างประเทศขอให้เลื่อนเวลาการประมูลออกไป เนื่องจากช่วงเวลายังไม่เหมาะสม ประกอบกับขณะนี้มีสถานการณ์ค่าเงินบาทแข็งค่าขึ้น
“ตอนแรกเราจะเปิดประมูลข้าว 5 แสนตัน แต่กรมการค้าต่างประเทศบอกว่าจังหวะยังไม่เหมาะ ค่าเงินบาทก็ยังแข็งค่าอยู่ ซึ่งกรมการค้าต่างประเทศเขากำลังดูอยู่ว่าจะกำหนดวันเปิดประมูลวันไหน” นายบุญทรง กล่าว
นายบุญทรง ยืนยันว่า เป้าหมายการส่งออกข้าวสารปีนี้ยังอยู่ที่ 8.5 ล้านตัน ส่วนกรณีที่ค่าเงินบาทแข็งค่าขึ้นนั้น ขอยืนยันว่าไม่น่าจะกระทบต่อเป้าหมายการส่งออกข้าว ขณะที่การส่งออกในภาพรวมนั้น กระทรวงจะประชุมกับผู้ส่งออก ส่วนเป้าหมายการส่งออกที่ตั้งเป้าขยายตัวที่ 89% ก็ยังไม่มีการปรับตัวเลขแต่อย่างใด
นายจุรินทร์ ลักษณวิศิษฏ์ ประธานคณะกรรมการประสานงานพรรคร่วมฝ่ายค้าน (วิปฝ่ายค้าน) กล่าวว่า ที่ประชุมวิปฝ่ายค้านมีมติให้ นพ.วรงค์ เดชกิจวิกรม สส.พิษณุโลก พรรคประชาธิปัตย์ ไปยื่นเรื่องต่อคณะกรรมการป้องกันและปราบปรามการทุจริตแห่งชาติ (ป.ป.ช.) ให้ตรวจสอบข้อเท็จจริงในโครงการรับจำนำข้าวเกี่ยวกับประเด็นการขายข้าวแบบรัฐต่อรัฐ หรือจีทูจีของกระทรวงพาณิชย์ว่าเข้าข่ายความผิดละเว้นการปฏิบัติหน้าที่ตามประมวลกฎหมายอาญามาตรา 157 หรือไม่
อย่างไรก็ตาม เนื่องจากปลัดกระทรวงพาณิชย์ แถลงว่า มีการขายข้าวจีทูจีกับบริษัทรัฐวิสาหกิจของรัฐบาลจีนจริง แต่ไม่ปรากฏเอกสารสัญญาขายข้าวและใบแอลซีมาแสดงต่อสาธารณะ ซึ่งแสดงให้เห็นถึงความผิดปกติชัดเจน